title: Regulamentul de punere în aplicare (UE) nr. 1241/2012 al Consiliului din 11 decembrie 2012 de modificare a Regulamentului de punere în aplicare (UE) nr. 1138/2011 de instituire a unei taxe antidumping definitive și de percepere cu titlu definitiv a taxei provizorii instituite asupra importurilor de anumiți alcooli grași și amestecurile lor, originari din India, Indonezia și Malaysia

text:
               21.12.2012

               RO

               Jurnalul Oficial al Uniunii Europene

               L 352/1

         REGULAMENTUL DE PUNERE ÎN APLICARE (UE) NR. 1241/2012 AL CONSILIULUI
   din 11 decembrie 2012
   de modificare a Regulamentului de punere în aplicare (UE) nr. 1138/2011 de instituire a unei taxe antidumping definitive și de percepere cu titlu definitiv a taxei provizorii instituite asupra importurilor de anumiți alcooli grași și amestecurile lor, originari din India, Indonezia și Malaysia
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9 alineatul (4),
   având în vedere propunerea prezentată de către Comisia Europeană (denumită în continuare „Comisia”) după consultarea comitetului consultativ,
   întrucât:

               (1)

               Printr-un aviz de deschidere publicat în data de 13 august 2010 (2), Comisia a inițiat o procedură cu privire la importurile de anumiți alcooli grași și amestecurile lor (FOH) originari din India, Indonezia și Malaysia (denumite în continuare „țările în cauză”).

               (2)

               În mai 2011, prin Regulamentul (UE) nr. 446/2011 (3) (denumit în continuare „regulamentul provizoriu”), Comisia a instituit o taxă antidumping provizorie asupra importurilor de FOH originari din India, Indonezia și Malaysia, iar în noiembrie 2011 a fost instituită o taxă antidumping definitivă pentru aceleași importuri prin Regulamentul de punere în aplicare (UE) nr. 1138/2011 al Consiliului (4) (denumit în continuare „regulamentul definitiv”).

               (3)

               În data de 21 ianuarie 2012, PT Ecogreen Oleochemicals, producător-exportator de FOH din Indonezia, Ecogreen Oleochemicals (Singapore) Pte. Ltd și Ecogreen Oleochemicals GmbH (denumite în continuare împreună „Ecogreen”) au sesizat Tribunalul (cauza T-28/12) cu o cerere de anulare a regulamentului definitiv în ceea ce privește taxa antidumping aplicată Ecogreen. Ecogreen a contestat ajustarea prețului său de export efectuată în temeiul articolului 2 alineatul (10) litera (i) din regulamentul de bază pentru compararea prețului de export respectiv cu valoarea normală.

               (4)

               În data de 16 februarie 2012, Curtea de Justiție a pronunțat hotărârea în cauzele conexate C-191/09 P și C-200/09 P Consiliul Uniunii Europene și Comisia Europeană/Interpipe Nikopolsky Seamless Tubes Plant Niko Tube ZAT (Interpipe Niko Tube ZAT) și Interpipe Nizhnedneprovsky Tube Rolling Plant VAT (Interpipe NTRP VAT). Curtea de Justiție a respins recursurile principale și recursurile incidente împotriva hotărârii Tribunalului în cauza T-249/06 Interpipe Nikopolsky Seamless Tubes Plant Niko Tube ZAT (Interpipe Niko Tube ZAT) și Interpipe Nizhnedneprovsky Tube Rolling Plant VAT (Interpipe NTRP VAT)/Consiliul Uniunii Europene. Tribunalul anulase articolul 1 din Regulamentul (CE) nr. 954/2006 al Consiliului (5) în ceea ce privește Interpipe NTRP VAT, printre altele pe motivul existenței unei erori vădite de apreciere la aplicarea ajustării prevăzute la articolul 2 alineatul (10) litera (i), și pentru alte motive în ceea ce privește Interpipe Niko Tube ZAT.

               (5)

               Având în vedere că situația de fapt a Ecogreen este similară cu cea a Interpipe NTRP VAT în ceea ce privește ajustarea efectuată în conformitate cu articolul 2 alineatul (10) litera (i) din regulamentul de bază, în mod concret următoarele elemente luate în ansamblu: volum al vânzărilor directe către țări terțe mai mic de 8 % (1-5 %) din totalul vânzărilor la export, existența unei proprietăți comune sau a unui control comun al comerciantului și al producătorului-exportator și natura funcțiilor comerciantului și ale producătorului-exportator, se consideră adecvat să se recalculeze marja de dumping a Ecogreen fără a face o ajustare în conformitate cu articolul 2 alineatul (10) litera (i) și să se modifice regulamentul definitiv în consecință.

         A.   NOUA EVALUARE A CONSTATĂRILOR PE BAZA HOTĂRÂRII TRIBUNALULUI

               (6)

               După eliminarea ajustării efectuate în conformitate cu articolul 2 alineatul (10) litera (i), marja de dumping stabilită pentru Ecogreen, exprimată ca procent din prețul de import CIF la frontiera Uniunii înainte de vămuire, este de mai puțin de 2 %, fiind așadar considerată de minimis în conformitate cu articolul 9 alineatul (3) din regulamentul de bază. În acest context, ancheta trebuie să se încheie în ceea ce privește Ecogreen fără instituirea de măsuri.

               (7)

               Marja de dumping pentru toate societățile din Indonezia (cu excepția celuilalt producător-exportator cu o marjă individuală), care a fost calculată pe baza marjei celei mai ridicate constatate în rândul producătorilor-exportatori indonezieni cooperanți, trebuie revizuită pentru a ține seama de marja de dumping recalculată pentru Ecogreen.

         B.   INFORMAREA PĂRȚILOR

               (8)

               Părțile interesate au fost informate cu privire la propunerea de revizuire a nivelurilor taxei antidumping prin intermediul a două informări, trimise în data de 13 iunie 2012, respectiv 25 septembrie 2012. Tuturor părților li s-a acordat un termen pentru a prezenta observații după fiecare informare, în conformitate cu dispozițiile regulamentului de bază.

               (9)

               Au fost primite observații privind informarea trimisă în data de 13 iunie 2012 din partea P.T. Musim Mas (PTMM), al doilea producător-exportator din Indonezia, a unui producător din Uniune și a unui producător-exportator din Malaysia. PTMM a solicitat totodată posibilitatea de a fi audiat de către serviciile Comisiei, cerere care a fost aprobată.

               (10)

               PTMM, pentru care a fost de asemenea efectuată o ajustare în conformitate cu articolul 2 alineatul (10) litera (i), a afirmat că hotărârea Curții în cauzele conexate C-191/09 P și C-200/09 P ar trebui să aibă drept rezultat o recalculare a marjei sale de dumping, asemănătoare celei realizate pentru Ecogreen, fără efectuarea unei ajustări în conformitate cu articolul 2 alineatul (10) litera (i), întrucât odată ce este instituită o entitate economică unică alcătuită din producătorul-exportator și comerciant nu poate fi efectuată nicio ajustare în conformitate cu articolul 2 alineatul (10) litera (i). Societatea a afirmat, de asemenea, că sarcina de a dovedi că trebuie efectuată o ajustare revine instituțiilor și că acestea nu au dovedit-o în cazul PTMM. Aceasta a susținut totodată că situația sa este identică cu cea a Ecogreen și orice diferență de tratament ar putea constitui, prin urmare, o discriminare.

               (11)

               În ceea ce privește observațiile formulate de PTMM, trebuie remarcat că din hotărârea Curții în cauzele conexate C-191/09 P și C-200/09 P nu rezultă că, de îndată ce este stabilită existența unei entități economice unice, nu poate fi efectuată nicio ajustare în conformitate cu articolul 2 alineatul (10) litera (i) din regulamentul de bază. Ajustarea prevăzută la articolul 2 alineatul (10) litera (i) este considerată justificată în cazul PTMM, așa cum se explică în regulamentul definitiv, în comunicarea cu societatea și în cele ce urmează.

               (12)

               Între situațiile celor doi producători-exportatori indonezieni există o serie de diferențe, în mod concret următoarele elemente luate în ansamblu: nivelul vânzărilor directe la export efectuate de către producător, importanța activităților și funcțiilor comerciantului în ceea ce privește produsele provenind de la societăți independente și existența unui contract între comerciant și producător, care prevede primirea de către comerciant a unui comision pentru vânzările la export. Date fiind diferențele dintre situațiile celor două societăți, afirmația privind discriminarea trebuie respinsă.

               (13)

               Trebuie remarcat că și PTMM a sesizat Tribunalul (cauza T-26/12) cu o cerere de anulare a regulamentului definitiv în ceea ce privește taxa antidumping instituită pentru PTMM.

               (14)

               Un producător-exportator din Malaysia a susținut că recalcularea marjei pentru Ecogreen, fără a face o ajustare în conformitate cu articolul 2 alineatul (10) litera (i), nu este susținută de hotărârea în cauzele conexate C-191/09 P și C-200/09 P sau de faptele la care se referă aceasta. Acesta a subliniat că, în cauza T-249/06, Tribunalul a constatat o eroare vădită de apreciere la aplicarea articolului 2 alineatul (10) litera (i) din regulamentul de bază, în măsura în care Consiliul a operat o ajustare a prețului de export practicat de Sepco în cadrul tranzacțiilor privind țevile fabricate de către Interpipe NTRP VAT, dar nu și pe cele fabricate de către Interpipe Niko Tube ZAT. Situația de fapt a Ecogreen nu putea așadar să fie în același timp similară cu cea a Interpipe NTRP VAT și a Interpipe Niko Tube ZAT, din cauza diferenței dintre situațiile acestor două societăți.

               (15)

               Acest argument este acceptat. Într-adevăr, situația Ecogreen este similară cu cea a Interpipe NTRP VAT. Această constatare justifică necesitatea de a lua măsurile corespunzătoare pentru a recalcula marja de dumping pentru Ecogreen fără a efectua ajustarea prevăzută la articolul 2 alineatul (10) litera (i).

               (16)

               Producătorul-exportator din Malaysia a mai susținut că situația Ecogreen, așa cum este descrisă în regulamentul definitiv, nu este similară nici măcar cu cea a Interpipe NTRP VAT. În urma unei reevaluări a situației de fapt exacte a Ecogreen, se consideră însă că aceasta este suficient de similară cu cea a Interpipe NTRP VAT, întrucât s-a constatat că în cazul Ecogreen există un control similar celui constatat de Tribunal pentru Interpipe NTRP VAT atunci când a evaluat dacă societatea care efectuează activitățile de vânzare este controlată de producătorul-exportator sau dacă există un control comun și, alături de o serie de alți factori, după cum s-a menționat în considerentul 4, acest element duce la concluzia că ajustarea prevăzută la articolul 2 alineatul (10) litera (i) din regulamentul de bază nu ar fi trebuit efectuată.

               (17)

               Același producător-exportator din Malaysia a susținut, ca argument subsidiar privind asemănările dintre situația Ecogreen și circumstanțele din cauza T-249/06, că informarea trimisă în data de 13 iunie 2012 era insuficientă și că ar trebui să se prezinte informații suplimentare cu privire la faptele și considerentele esențiale pe care se întemeiază recalcularea pentru Ecogreen. Un producător din Uniune a remarcat, de asemenea, că cele două informări menționate în considerentul 8 sunt insuficiente și a susținut că a fost privat de drepturile sale la apărare.

               (18)

               În acest sens, se reamintește faptul că unele detalii cu caracter confidențial referitoare la anumite societăți nu pot fi divulgate terților. Cu toate acestea, natura circumstanțelor de fapt care fac ca situația Ecogreen să fie similară cu cea a Interpipe NTRP VAT, așa cum se indică la considerentul 5, a fost comunicată la 13 iunie 2012 și la 25 septembrie 2012 părților interesate, cărora li s-a acordat un termen în care au putut formula observații cu privire la fiecare informare, în conformitate cu dispozițiile regulamentului de bază.

               (19)

               Ca răspuns la cea de a doua informare, trimisă la 25 septembrie 2012, părțile și-au reiterat în principal afirmațiile făcute în cadrul răspunsurilor lor la prima informare din 13 iunie 2012.

               (20)

               PTMM și-a dezvoltat observațiile pe baza afirmației sale principale, și anume că existența unei entități economice unice (EEU) formate din PTMM și comerciantul său exclude efectuarea unei ajustări în conformitate cu articolul 2 alineatul (10) litera (i) din regulamentul de bază, pretinzând că instituțiile denaturează doctrina EEU stabilită de jurisprudență, orientând-o către o abordare funcțională care ar impune o analiză a funcțiilor comerciantului afiliat.

               (21)

               Trebuie remarcat că acest aspect se referă la o chestiune de drept care face obiectul unei cauze aflate pe rol.

               (22)

               Pe lângă aceasta, PTMM a afirmat că argumentele expuse în considerentul 12 de mai sus nu sunt convingătoare și nu sunt suficiente pentru a stabili o distincție între situația Ecogreen și cea a PTMM.

               (23)

               În acest sens, este suficient să se constate că, potrivit jurisprudenței constante, aplicarea unui tratament diferit societăților care nu sunt în aceeași situație nu duce la discriminare (6). În acest context, fiecare cauză a fost evaluată în funcție de circumstanțele proprii, în lumina hotărârilor din cauza T-249/09 și din cauzele conexate C-191/09 P și C-200/09 P.

               (24)

               Primul argument: nivelul vânzărilor directe la export efectuate de către producător. PTMM a declarat că nu are o diviziune de marketing și vânzări și a susținut că toate vânzările realizate direct de către producătorul din Indonezia (și nu de comerciantul afiliat) au fost efectuate cu respectarea strictă a cerințelor legale. Funcțiile de marketing și vânzări au fost îndeplinite de comerciantul său din Singapore. Din acest motiv, PTMM a susținut că acest argument nu justifică ajustarea efectuată în conformitate cu articolul 2 alineatul (10) litera (i) din regulamentul de bază, nici distincția stabilită între PTMM și Interpipe NTRP VAT.

               (25)

               Articolul 2 alineatul (10) din regulamentul de bază prevede că se efectuează o comparație echitabilă între prețul de export și valoarea normală în aceeași etapă a procesului comercial, ținând seama în mod corespunzător de diferențele care afectează comparabilitatea prețurilor. În cazul în care valoarea normală și prețul de export stabilite nu pot fi comparate astfel, se ține seama în fiecare caz, sub formă de ajustări, de diferențele constatate la factorii care se pretinde și se demonstrează că afectează prețurile și, prin urmare, comparabilitatea acestora.

               (26)

               Pe această bază, așa cum se explică în considerentul 38 din regulamentul provizoriu, ajustările efectuate, printre altele, pentru diferențele la nivelul comisioanelor între prețurile de vânzare la export și prețurile de vânzare interne în cursul anchetelor inițiale au fost considerate întemeiate datorită diferențelor dintre canalele de vânzare pentru vânzările la export către Uniunea Europeană și cele pentru vânzările interne.

               (27)

               Argumentele prezentate de PTMM nu contrazic primul argument, și anume că nivelul vânzărilor directe la export efectuate de PTMM este mai mare decât cel al Interpipe NTRP VAT și că acest fapt distinge PTMM de Ecogreen. Într-adevăr, dat fiind nivelul vânzărilor directe la export, se impune concluzia că vânzările la export ale PTMM nu sunt efectuate numai de comerciantul său afiliat din Singapore, ci și din Indonezia.

               (28)

               Al doilea argument: importanța activităților și funcțiilor comerciantului în ceea ce privește produsele provenind de la societăți independente. Fără a nega faptul că comerciantul său afiliat este implicat în vânzarea a diferite produse pe bază de ulei de palmier, PTMM a susținut că acest argument este viciat, deoarece se bazează pe activități care nu intră în sfera anchetei inițiale.

               (29)

               Pentru a evalua dacă funcțiile unui comerciant nu sunt cele ale unui departament de vânzări intern, ci sunt comparabile cu cele ale unui agent care lucrează pe bază de comision, în sensul hotărârii Tribunalului în cauza T-249/06, activitățile comerciantului trebuie evaluate în raport cu realitatea economică. Există asemănări în ceea ce privește funcțiile comerciantului în legătură cu produsul în cauză și cu celelalte produse comercializate. Acest lucru este confirmat de faptul că, așa cum se indică în considerentele 30 și 31, relația dintre PTMM și comerciantul său afiliat, inclusiv funcțiile acestuia din urmă, pentru majoritatea sau chiar pentru toate produsele (inclusiv produsul în cauză) este reglementată de un singur contract care nu face distincție între produse. Trebuie remarcat că activitățile globale ale comerciantului s-au bazat, într-o mare măsură, pe livrări provenite de la societăți independente. Funcțiile comerciantului sunt așadar similare cu cele ale unui agent care lucrează pe bază de comision.

               (30)

               Al treilea argument: existența unui contract între comerciant și producător, care prevede primirea de către comerciant a unui comision pentru vânzările la export. PTMM a susținut că acest contract este un acord-cadru pentru reglementarea prețurilor de transfer între părțile afiliate astfel încât să se conformeze orientărilor fiscale aplicabile în Indonezia și Singapore și orientărilor acceptate la nivel internațional în materie de prețuri de transfer.

               (31)

               Faptul că acest acord poate fi utilizat și pentru calcularea prețurilor de piață în conformitate cu orientările fiscale aplicabile nu contrazice concluzia potrivit căreia, conform acordului, comerciantul a primit un comision sub forma unui adaos fix numai pentru activitățile sale internaționale de vânzări și de marketing. Într-adevăr, însăși denumirea acordului și modalitățile acestuia justifică constatarea că scopul acestuia era de a reglementa raporturile dintre PTMM și comerciant și nu se limita la aspectele legate de prețurile de transfer sau la cele fiscale. Contractul reprezintă așadar o dovadă indirectă a faptului că funcțiile comerciantului sunt similare cu cele ale unui agent care lucrează pe bază de comision.

               (32)

               În lumina argumentelor prezentate mai sus, instituțiile au respectat nivelul probatoriu impus de jurisprudența constantă (7): ele și-au bazat concluziile pe elemente de probă directe sau cel puțin indirecte. În ceea ce privește PTMM, pentru motivele explicate mai sus, ajustarea prețurilor de export în conformitate cu articolul 2 alineatul (10) litera (i) din regulamentul de bază este justificată și nivelul actual al taxei antidumping trebuie așadar menținut.

         C.   CONCLUZIE

               (33)

               Pe baza celor menționate mai sus, nivelurile taxei aplicabile Ecogreen și tuturor celorlalte societăți din Indonezia (cu excepția P.T. Musim Mas) trebuie modificate. Nivelurile modificate trebuie să se aplice retroactiv de la data intrării în vigoare a Regulamentului de punere în aplicare (UE) nr. 1138/2011, inclusiv în cazul eventualelor importuri supuse unor taxe provizorii între 12 mai 2011 și 11 noiembrie 2011. În consecință, taxa antidumping definitivă plătită sau contabilizată în conformitate cu articolul 1 din Regulamentul de punere în aplicare (UE) nr. 1138/2011 în versiunea inițială și taxele antidumping provizorii percepute definitiv în conformitate cu articolul 2 din regulamentul respectiv, în versiunea sa inițială, în plus față de nivelul taxei menționat la articolul 1 alineatul (2) din Regulamentul de punere în aplicare (UE) nr. 1138/2011, astfel cum a fost modificat prin prezentul regulament, trebuie rambursate sau remise. Cererile de rambursare sau de remitere se depun la autoritățile vamale naționale în conformitate cu legislația vamală aplicabilă,

         ADOPTĂ PREZENTUL REGULAMENT:
   Articolul 1
   Rubrica pentru Indonezia din tabelul de la articolul 1 alineatul (2) din Regulamentul de punere în aplicare (UE) nr. 1138/2011 se înlocuiește cu următorul text:

                  Țara

                  Societatea

                  Taxa antidumping definitivă (EUR/tonă, netă)

                  Cod adițional TARIC

                  „Indonezia

                  P.T. Ecogreen Oleochemicals Batam, Kabil, Batam
                  P.T. Musim Mas, Tanjung Mulia, Medan, Sumatera Utara

                  0,00
                  45,63

                  B111
                  B112

                  Toate celelalte societăți

                  45,63

                  B999”

   Articolul 2
   Sumele reprezentând taxe plătite sau contabilizate în conformitate cu articolul 1 din Regulamentul de punere în aplicare (UE) nr. 1138/2011 în versiunea sa inițială și sumele reprezentând taxe provizorii percepute definitiv în conformitate cu articolul 2 din același regulament în versiunea sa inițială care le depășesc pe cele stabilite la articolul 1 din prezentul regulament se rambursează sau se remit. Cererea de rambursare sau de remitere se înaintează autorităților vamale naționale în conformitate cu legislația vamală aplicabilă.
   Articolul 3
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 12 noiembrie 2011.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 decembrie 2012.

            Pentru Consiliu

            Președintele

         A. D. MAVROYIANNIS

      (1)  JO L 343, 22.12.2009, p. 51.

      (2)  JO C 219, 13.8.2010, p. 12.

      (3)  JO L 122, 11.5.2011, p. 47.

      (4)  JO L 293, 11.11.2011, p. 1.

      (5)  Regulamentul (CE) nr. 954/2006 al Consiliului din 27 iunie 2006 de instituire a unui drept antidumping definitiv la importurile anumitor tuburi și țevi obținute fără sudură, din fier sau din oțel, originare din Croația, România, Rusia și Ucraina, de abrogare a Regulamentelor (CE) nr. 2320/97 și (CE) nr. 348/2000 ale Consiliului și de încheiere a reexaminării intermediare și a reexaminării în temeiul expirării măsurilor a drepturilor antidumping aplicabile importurilor anumitor tuburi și țevi obținute fără sudură, din fier sau din oțel nealiat, originare, printre altele, din Rusia și România și de încheiere a reexaminării intermediare a drepturilor antidumping aplicabile importurilor anumitor tuburi și țevi obținute fără sudură, din fier sau din oțel nealiat, originare, printre altele, din Rusia, România, Croația și Ucraina (JO L 175, 29.6.2006, p. 4).

      (6)  Cauza C-248/04, Koninklijke Cooperatie Cosun, Rec., 2006, p. I-10211, punctul 72, cauza C-303/05 Advocaten voor de Wereld, Rep., 2007, p. I-3633, punctul 56 și cauza C-372/06 Asda Stores Ltd/Commissioners of Her Majesty’s Revenue and Customs, Rep., 2007, p. I-11223, punctul 62.

      (7)  T-249/06, punctele 180 și 181.


title: Regulamentul de punere în aplicare (UE) 2015/329 al Comisiei din 2 martie 2015 de derogare de la dispozițiile Uniunii privind sănătatea animală și publică în ceea ce privește introducerea în Uniunea Europeană de produse alimentare de origine animală destinate EXPO Milano 2015 din Milano (Italia)  Text cu relevanță pentru SEE

text:
               3.3.2015

               RO

               Jurnalul Oficial al Uniunii Europene

               L 58/52

         REGULAMENTUL DE PUNERE ÎN APLICARE (UE) 2015/329 AL COMISIEI
   din 2 martie 2015
   de derogare de la dispozițiile Uniunii privind sănătatea animală și publică în ceea ce privește introducerea în Uniunea Europeană de produse alimentare de origine animală destinate EXPO Milano 2015 din Milano (Italia)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 alineatul (5) a treia liniuță, articolul 9 alineatul (2) litera (b) și articolul 9 alineatul (4),
   având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (2), în special articolul 9 al doilea paragraf,
   având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (3), în special articolul 29 alineatul (1) al patrulea paragraf,
   întrucât:

               (1)

               Italia va găzdui expoziția universală numită „EXPO Milano 2015”, care va avea loc la Milano în perioada 1 mai-31 octombrie 2015. Tema centrală a expoziției este „Hrănirea planetei – Energie pentru viață”. Se preconizează că aproximativ 150 de țări vor participa la „EXPO Milano 2015” și, având în vedere tema, se așteaptă introducerea în Uniune de produse alimentare, inclusiv produse de origine animală, din țări terțe.

               (2)

               Autorizația pentru a exporta produse de origine animală în Uniune se acordă țărilor terțe pe baza anumitor cerințe prevăzute de legislația Uniunii, care țin cont de preocupările legate de sănătatea animală și publică. Cu toate acestea, nu toate țările participante la „EXPO Milano 2015” sunt pe deplin autorizate să exporte produse de origine animală în Uniune. Prin urmare, este oportun să se stabilească anumite derogări de la cerințele actuale de sănătate privind importurile, în scopul de a autoriza introducerea acestor produse exclusiv în scopul utilizării lor în cadrul „EXPO Milano 2015”.

               (3)

               În ceea ce privește aspectele de sănătate animală, se permite importarea în Uniune a produselor de origine animală care generează un risc de introducere în Uniune a unor boli ale animalelor, cum ar fi carne proaspătă și produse din carne, lapte și produse lactate și alte produse de origine animală, doar dacă sunt respectate toate garanțiile de sănătate animală relevante prevăzute în legislația Uniunii privind importurile. Aceeași regulă se aplică produselor de origine animală aflate în tranzit prin Uniune, cu condiția ca acestea să fie transportate într-o țară terță. Pentru a fi autorizate pentru import sau tranzit prin Uniune, produsele de origine animală trebuie să provină din țările terțe enumerate în mod expres în legislația relevantă în materie de sănătate animală referitoare la importuri și să fi fost supuse tratamentelor specifice prevăzute în legislația în cauză.

               (4)

               Prin urmare, pentru a proteja starea de sănătate a animalelor din Uniune, ar trebui să fie autorizate pentru introducerea în Uniune numai produsele de origine animală care respectă cerințele Uniunii în materie de sănătate animală referitoare la import sau tranzit, în vederea utilizării acestora la „EXPO Milano 2015”.

               (5)

               Având în vedere riscurile implicate de introducerea în Uniune a produselor de origine animală care nu sunt conforme cu cerințele de sănătate publică ale Uniunii și, în același timp, necesitatea de a proteja sănătatea publică, este necesar să se asigure că produsele respective sunt conforme cu cerințele de sănătate publică din țara terță de origine și că acestea sunt adecvate pentru consumul uman în țara respectivă. Aceasta ar conduce la același risc la care sunt expuși călătorii din Uniune atunci când călătoresc și consumă astfel de produse în țara terță în cauză. De asemenea, autoritățile italiene competente au oferit garanții pentru a evita ca riscurile menționate mai sus să poată afecta într-un mod negativ sănătatea umană în cadrul Uniunii.

               (6)

               Prin urmare, autoritățile italiene trebuie să se asigure că niciunul dintre produsele neconforme nu este consumat și comercializat în afara „EXPO Milano 2015”.

               (7)

               Având în vedere riscurile importante de sănătate publică legate de moluștele bivalve, introducerea în Uniune a moluștelor bivalve în orice formă pentru „EXPO Milano 2015” ar trebui să fie permisă numai în cazul în care produsele respective respectă cerințele de sănătate publică privind importul prevăzute de legislația relevantă a Uniunii. Din acest motiv, astfel de produse ar trebui să fie excluse din domeniul de aplicare a prezentului regulament.

               (8)

               Având în vedere riscurile pentru sănătatea animală și publică reprezentate de produsele de origine animală din țări terțe, pentru care au fost sau vor fi adoptate măsuri speciale de protecție sau de salvgardare din cauza preocupărilor legate de sănătatea animală și publică, în conformitate cu articolul 22 din Directiva 97/78/CE a Consiliului (4), este oportun ca astfel de produse să fie excluse din domeniul de aplicare a prezentului regulament.

               (9)

               Pentru a reduce riscurile legate de introducerea în Uniune a produselor de origine animală care nu îndeplinesc toate cerințele de sănătate animală și publică ale Uniunii, astfel de produse ar trebui să facă obiectul unor măsuri stricte de control și să poată fi urmărite în toate etapele de transport, depozitare, livrare și eliminare a produselor rămase sau a deșeurilor acestora și să fie utilizate numai în scopul „EXPO Milano 2015”, împiedicându-se comercializarea acestora în Uniune.

               (10)

               Pentru a permite intrarea produselor respective în Uniune, împiedicând în același timp introducerea lor pe piața Uniunii, acestea ar trebui să fie plasate sub regimul de admitere temporară, în conformitate cu articolul 576 alineatul (1) din Regulamentul (CEE) nr. 2454/93 al Comisiei (5), până când sunt consumate pe loc la „EXPO Milano 2015” sau orice resturi ale acestora sunt eliminate în conformitate cu dispozițiile Regulamentului (CE) nr. 1069/2009 al Parlamentului European și al Consiliului (6) ca material de categoria 1 sau sunt reexportate. Dacă este necesar, astfel de produse ar trebui să fie transportate sub regimul de tranzit extern prevăzut la articolul 91 alineatul (1) din Regulamentul (CEE) nr. 2913/92 al Consiliului (7) de la punctul în care au intrat în Uniune până în Italia, înainte de a fi plasate sub regim de admitere temporară. Consumul sau distrugerea produselor în cauză trebuie să fie considerate ca reexport, în conformitate cu articolul 582 alineatul (2) din Regulamentul (CEE) nr. 2454/93.

               (11)

               De asemenea, pentru a se asigura că produsele neconforme nu sunt introduse pe piața Uniunii, acestea ar trebui să fie transportate numai direct la „EXPO Milano 2015” sau, dacă este necesar din motive logistice, către antrepozite vamale autorizate în mod special, prevăzute la articolele 12 și 13 din Directiva 97/78/CE, pentru depozitare intermediară înainte de livrarea lor finală la „EXPO Milano 2015”.

               (12)

               Pentru a asigura trasabilitatea produselor de origine animală neconforme, autoritățile competente trebuie să utilizeze sistemul computerizat veterinar integrat (TRACES) introdus prin Decizia 2004/292/CE a Comisiei (8) (denumit în continuare „sistemul TRACES”) pentru a înregistra datele relevante referitoare la produse din momentul introducerii lor în Uniune până când acestea sunt consumate în spațiul de desfășurare a expoziției „EXPO Milano 2015” sau sunt eliminate după încheierea evenimentului.

               (13)

               Pentru a informa vizitatorii și personalul „EXPO Milano 2015” cu privire la riscul posibil de a consuma orice produse neconforme și pentru a se asigura că astfel de produse nu sunt consumate și comercializate în afara locului de desfășurare a „EXPO Milano 2015”, din cauza riscului de sănătate publică pe care îl pot prezenta, autoritățile italiene ar trebui să informeze cu privire la faptul că anumite produse de origine animală provenind din țări terțe nu sunt conforme cu standardele de sănătate publică ale Uniunii, ci doar cu cele ale țărilor terțe de origine în cauză și că este interzis consumul și comercializarea produselor respective în afara spațiului de desfășurare a expoziției „EXPO Milano 2015”.

               (14)

               Întrucât „EXPO Milano 2015” va fi un eveniment temporar, dispozițiile prevăzute în prezentul regulament ar trebui să se aplice doar pentru o perioadă limitată de timp.

               (15)

               Măsurile prevăzute de prezentul regulament sunt în conformitate cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Obiectul și domeniul de aplicare
   Prezentul regulament prevede o derogare de la dispozițiile Uniunii privind normele de sănătate animală și publică care reglementează introducerea în Uniune a produselor de origine animală sau a alimentelor care conțin aceste produse având ca destinație locul de desfășurare a expoziției EXPO Milano 2015, conform descrierii de la punctul 1 din anexa I („Locul de desfășurare a expoziției EXPO Milano 2015”).
   Prezentul regulament nu se aplică moluștelor bivalve menționate la punctul 2.1 din anexa I la Regulamentul (CE) nr. 853/2004 sau alimentelor derivate din acestea.
   Prezentul regulament se aplică fără a aduce atingere măsurilor de salvgardare adoptate în conformitate cu articolul 22 din Directiva 97/78/CE și aflate în vigoare în perioada de aplicare a prezentului regulament.
   Articolul 2
   Cerințe pentru produsele care au ca destinație locul de desfășurare a expoziției EXPO Milano 2015
   Statele membre autorizează introducerea loturilor de produse de origine animală sau a alimentelor care conțin aceste produse, care provin din țări terțe sau unități din care importul acestor produse sau al alimentelor care conțin aceste produse în Uniune nu este permis în temeiul dreptului Uniunii, numai în scopul utilizării acestora la locul de desfășurare a expoziției EXPO Milano 2015 și dacă acestea:

               (a)

               provin dintr-o țară terță care participă în mod oficial la EXPO Milano 2015 și au ca destinație standul țării terțe în cauză din locul de desfășurare a expoziției EXPO Milano 2015; și

               (b)

               sunt ambalate în containere sau pachete sigilate care nu permit scurgerea conținutului și sunt etichetate cu mențiunea „for exclusive destination EXPO Milano 2015”, scrisă cu roșu și alb și într-o dimensiune lizibilă, proporțională cu dimensiunea respectivelor containere sau pachete; și

               (c)

               în cazul în care sunt menționate în anexa II, respectă toate condițiile de mai jos:

                           (i)

                           sunt autorizate pentru tranzitarea Uniunii, în conformitate cu cerințele pentru tranzitul prin Uniune prevăzute în actele juridice menționate în anexa II pentru fiecare produs, care se aplică prin analogie;

                           (ii)

                           sunt însoțite de certificatul sanitar-veterinar pentru tranzit sau depozitare prevăzut în dispozițiile menționate în anexa II pentru fiecare produs enumerat, care se aplică prin analogie;

                           (iii)

                           sunt însoțite de certificatul sanitar-veterinar prevăzut în anexa III;

                           (iv)

                           sunt plasate sub regimul de admitere temporară, în conformitate cu articolul 576 alineatul (1) din Regulamentul (CEE) nr. 2454/93;

                           (v)

                           în cazul în care trebuie să fie transportate de la un punct de control la frontieră care figurează în anexa I la Decizia 2009/821/CE a Comisiei (9) sau în orice acord relevant între Uniune și țările terțe, din afara Italiei spre Italia, acestea sunt plasate în acest scop sub regimul de tranzit extern prevăzut la articolul 91 alineatul (1) din Regulamentul (CEE) nr. 2913/92 înainte de a fi plasate sub regimul de admitere temporară în Italia, în conformitate cu articolul 576 alineatul (1) din Regulamentul (CEE) nr. 2454/93;

               (d)

               în cazul în care nu sunt menționate în anexa II, respectă toate condițiile de mai jos:

                           (i)

                           sunt însoțite de certificatul sanitar-veterinar prevăzut în anexa III;

                           (ii)

                           respectă condițiile menționate la litera (c) punctele (iv) și (v) de la prezentul articol.

         Articolul 3
   Introducerea produselor
   Loturile de produse prevăzute la articolul 2 trebuie să îndeplinească următoarele condiții:

               (a)

               să fie introduse în Uniune printr-un punct de control la frontieră menționat în anexa I la Decizia 2009/821/CE sau în orice acord relevant între Uniune și țările terțe; și

               (b)

               să fie notificate la punctul de control la frontieră de intrare cu cel puțin două zile lucrătoare înainte de sosirea lor.

         Articolul 4
   Sarcinile punctului de control la frontieră de intrare și ale autorităților vamale competente
   (1)   Punctul de control la frontieră de intrare:

               (a)

               efectuează un control al documentelor și al identității, în conformitate cu articolul 4 din Directiva 97/78/CE;

               (b)

               verifică dacă loturile de produse menționate la articolul 2 care provin din una dintre țările terțe ce participă la EXPO Milano 2015 au ca destinație standul țării terțe de la locul de desfășurare a expoziției EXPO Milano 2015; și

               (c)

               eliberează un document sanitar-veterinar comun de intrare (DSVCI) prin sistemul TRACES, destinat unității veterinare locale TRACES Milano Città IT03603, menționată în anexa II la Decizia 2009/821/CE („unitatea veterinară locală Milano Città IT03603”) sau, în cazul în care produsele sunt trimise mai întâi la un antrepozit vamal menționat la punctul 2 din anexa I, către unitatea TRACES responsabilă cu antrepozitul vamal în cauză;

               (d)

               se asigură că loturile sunt trimise direct la locul de desfășurare a expoziției EXPO Milano 2015 sau către un antrepozit vamal menționat la punctul 2 din anexa I;

               (e)

               permite tranzitul loturilor care nu sunt reglementate de anexa la Decizia 2011/163/UE a Comisiei (10), cu condiția ca acestea să fie trimise direct la locul de desfășurare a expoziției EXPO Milano 2015 sau către un antrepozit vamal menționat la punctul 2 din anexa I;

               (f)

               respinge sau distruge produsele care nu respectă cerințele articolului 2.

         (2)   Punctul de control la frontieră de intrare și autoritățile vamale competente se asigură că:

               (a)

               produsele sunt plasate sub regimul de admitere temporară, în conformitate cu articolul 576 alineatul (1) din Regulamentul (CEE) nr. 2454/93, până când acestea sunt consumate la locul de desfășurare a expoziției EXPO Milano 2015 sau sunt distruse, în conformitate cu articolul 7 punctele 10 și 11;

               (b)

               produsele sunt transportate, dacă este necesar, sub regimul de tranzit extern prevăzut la articolul 91 alineatul (1) din Regulamentul (CEE) nr. 2913/92 de la punctul de intrare în Uniune până în Italia, înainte de a fi plasate sub regimul de admitere temporară.

         Articolul 5
   Sarcinile punctelor de control la frontieră responsabile cu antrepozitele vamale menționate în anexa I
   În cazul în care loturile au fost trimise la un antrepozit vamal menționat la punctul 2 din anexa I, punctele de control la frontieră responsabile cu antrepozitul vamal în cauză:

               (a)

               se asigură că loturile sunt trimise de la antrepozitul vamal menționat în anexa I direct la locul de desfășurare a expoziției EXPO Milano 2015;

               (b)

               se asigură că loturile sunt transportate la locul de desfășurare a expoziției EXPO Milano 2015 sub supravegherea autorităților competente, în vehicule sau containere sigilate de către autoritățile respective;

               (c)

               se asigură că medicul veterinar oficial de la antrepozitul vamal informează unitatea veterinară locală Milano Città IT03603 de la locul de desfășurare a expoziției EXPO Milano 2015, prin intermediul sistemului TRACES, cu privire la sosirea planificată a lotului la locul de desfășurare a expoziției EXPO Milano 2015;

               (d)

               iau act de și înregistrează informațiile primite prin intermediul sistemului TRACES cu privire la sosirea lotului de la unitatea veterinară locală Milano Città IT03603 la locul de desfășurare a expoziției EXPO Milano 2015;

               (e)

               înregistrează datele menționate la punctul A din anexa IV în legătură cu lotul trimis la locul de desfășurare a expoziției EXPO Milano 2015.

         Articolul 6
   Sarcinile unității veterinare locale Milano Città IT03603 la locul de desfășurare a expoziției EXPO Milano 2015
   Unitatea veterinară locală Milano Città IT03603 de la locul de desfășurare a expoziției EXPO Milano 2015:

               (a)

               efectuează un control al documentelor și al identității la momentul sosirii fiecărui lot de produse menționate la articolul 2 la locul de desfășurare a expoziției EXPO Milano 2015 și verifică integritatea sigiliilor și corespondența lotului primit cu informațiile din DSVCI în sistemul TRACES;

               (b)

               se asigură că lotul este introdus efectiv în spațiul de desfășurare a expoziției EXPO Milano 2015;

               (c)

               informează, prin intermediul TRACES, punctul de control la frontieră de intrare sau punctul de control la frontieră responsabil cu antrepozitul vamal de expediere cu privire la sosirea lotului la locul de desfășurare a expoziției EXPO Milano 2015 și la integritatea lotului în cauză;

               (d)

               înregistrează toate datele menționate la punctul B din anexa IV referitoare la loturile primite;

               (e)

               se asigură că produsul alimentar este utilizat numai pentru expunere și/sau degustare la fața locului.

         Articolul 7
   Sarcinile unității veterinare locale Milano Città IT03603 după sosirea produselor la locul de desfășurare a expoziției EXPO Milano 2015
   Odată ce loturile menționate la articolul 2 au ajuns la locul de desfășurare a expoziției EXPO Milano 2015, unitatea veterinară locală Milano Città IT03603:

               1.

               actualizează registrul menționat la articolul 6 litera (d) cu informații privind utilizarea loturilor;

               2.

               se asigură că loturile nu prezintă modificări sau daune evidente din cauza cărora ar putea deveni improprii pentru utilizarea propusă;

               3.

               confiscă și distruge loturile care, indiferent de motiv, nu pot fi considerate ca fiind corespunzătoare pentru degustare la fața locului;

               4.

               identifică o persoană la standul expozițional pentru care sunt destinate produsele care este responsabilă cu punerea în aplicare a măsurilor prevăzute la articolul 8 alineatul (2);

               5.

               informează persoana responsabilă menționată la punctul 4 cu privire la obligațiile prevăzute la articolul 8 alineatul (2);

               6.

               identifică toate locurile din spațiul de desfășurare a expoziției EXPO Milano 2015 unde produsele din lot vor fi expuse sau utilizate pentru degustare la fața locului;

               7.

               garantează trasabilitatea deplină a loturilor în cadrul spațiului de desfășurare a expoziției EXPO Milano 2015;

               8.

               garantează că produsele pot fi utilizate numai pentru expunere sau degustare la fața locului;

               9.

               se asigură că niciun produs nu este vândut sau pus la dispoziția vizitatorilor EXPO Milano 2015 și a personalului EXPO Milano 2015 pentru alte scopuri decât expunere sau degustare la fața locului;

               10.

               se asigură că toate loturile sau părți ale acestora care nu sunt utilizate pentru expunere sau degustare la fața locului sunt colectate și eliminate ca material de categoria 1, în conformitate cu articolul 12 literele (a)-(c) din Regulamentul (CE) nr. 1069/2009, sau sunt reexportate într-o țară terță, cel târziu până la 31 decembrie 2015;

               11.

               se asigură că recipientele speciale care conțin loturi sau părți ale acestora menționate la punctul 10 pot părăsi spațiul de desfășurare a expoziției EXPO Milano 2015 numai dacă sunt închise ermetic și destinate unui loc de destinație unde materialul va fi eliminat în conformitate cu articolul 12 literele (a)-(c) din Regulamentul (CE) nr. 1069/2009 sau sunt reexportate către o țară terță, cel târziu până la 31 decembrie 2015;

               12.

               la sfârșitul EXPO Milano 2015 și cel târziu până la 31 decembrie 2015, informează autoritățile vamale competente cu privire la consumul sau la eliminarea produselor.

         Articolul 8
   Obligațiile EXPO 2015 S.p.A. și ale expozanților de la EXPO Milano 2015
   (1)   EXPO 2015 S.p.A.:

               (a)

               identifică toți expozanții prezenți la EXPO Milano 2015 și pune la dispoziția autorităților competente locale liste actualizate ale acestor expozanți;

               (b)

               identifică pentru fiecare expozant o persoană responsabilă cu punerea în aplicare a măsurilor prevăzute la alineatul (2);

               (c)

               oferă sprijin logistic pentru transportul produselor care intră sub incidența prezentului regulament către structurile unde acestea pot fi tratate astfel cum se stipulează la articolul 7 punctele 10 și 11.

         (2)   Expozanții de la EXPO Milano 2015:

               (a)

               oferă sprijin logistic autorităților competente responsabile cu aplicarea prezentului regulament în ceea ce privește depozitarea produselor menționate la articolul 2;

               (b)

               se asigură că utilizarea produselor menționate la articolul 2 este limitată la expunere sau la degustare la fața locului;

               (c)

               furnizează, la cerere și sub supravegherea autorităților competente, spații separate și mijloace adecvate dedicate depozitării produselor menționate la articolul 2 care nu sunt utilizate pentru expunere sau degustare la fața locului;

               (d)

               informează autoritățile competente cu privire la orice nerespectare sau orice eventuală nerespectare iminentă în ceea ce privește punerea în aplicare a măsurilor prevăzute la prezentul alineat;

               (e)

               se asigură că orice produs menționat la articolul 2 care nu este utilizat pentru expunere sau degustare la fața locului este înregistrat și eliminat în conformitate cu articolul 7 punctele 10 și 11.

         Articolul 9
   Informații furnizate vizitatorilor și personalului EXPO Milano 2015
   (1)   Autoritatea italiană competentă se asigură că cel puțin următoarele informații sunt afișate pentru vizitatorii și personalul EXPO Milano 2015 în locațiile EXPO Milano 2015 unde produsele menționate la articolul 2 sunt oferite publicului sau sunt folosite pentru a prepara alimente care urmează să fie oferite publicului:

      „Acest aliment conține produse de origine animală care provin din țări din afara UE și respectă numai standardele de sănătate publică din țările respective. Consumul și distribuirea acestor produse sunt interzise în afara locului de desfășurare a expoziției EXPO Milano 2015.”

   (2)   EXPO 2015 S.p.A. pune la dispoziția autorităților italiene competente instrumentele și spațiile necesare pentru afișarea informațiilor prevăzute la alineatul (1).
   Articolul 10
   Intrarea în vigoare și aplicarea
   (1)   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   (2)   Prezentul regulament se aplică în perioada 1 martie 2015-31 octombrie 2015.
   Cu toate acestea, articolul 7 punctele 10 și 11, articolul 8 alineatul (1) litera (c) și articolul 8 alineatul (2) literele (a) și (e) se aplică în continuare până când toate produsele sau părțile acestora menționate la articolul 2, introduse în temeiul prezentului regulament, au fost eliminate în conformitate cu articolele respective, cel mai târziu până la 31 decembrie 2015.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 martie 2015.

            Pentru Comisie

            Președintele

         Jean-Claude JUNCKER

      (1)  JO L 18, 23.1.2003, p. 11.

      (2)  JO L 139, 30.4.2004, p. 55.

      (3)  JO L 125, 23.5.1996, p. 10.

      (4)  Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (JO L 24, 30.1.1998, p. 9).

      (5)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 253, 11.10.1993, p. 1).

      (6)  Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (Regulament privind subprodusele de origine animală) (JO L 300, 14.11.2009, p. 1).

      (7)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).

      (8)  Decizia 2004/292/CE a Comisiei din 30 martie 2004 privind punerea în aplicare a sistemului TRACES și de modificare a Deciziei 92/486/CEE (JO L 94, 31.3.2004, p. 63).

      (9)  Decizia 2009/821/CE a Comisiei din 28 septembrie 2009 de stabilire a unei liste de puncte de control la frontieră, de fixare a anumitor reguli privind controalele efectuate de către experții veterinari ai Comisiei și de determinare a unităților veterinare în cadrul sistemului TRACES (JO L 296, 12.11.2009, p. 1).

      (10)  Decizia 2011/163/UE a Comisiei din 16 martie 2011 privind aprobarea planurilor prezentate de țări terțe în conformitate cu articolul 29 din Directiva 96/23/CE a Consiliului (JO L 70, 17.3.2011, p. 40).

      ANEXA I
      1.   Locul de desfășurare a expoziției EXPO Milano 2015

      Locul de desfășurare a expoziției EXPO Milano 2015 (UVL TRACES: Milano Città IT03603)
      2.   Antrepozite vamale autorizate

      Antrepozitele vamale autorizate în temeiul articolelor 12 și 13 din Directiva 97/78/CE de către autoritățile competente italiene, listă publicată pe site-ul oficial al Ministerului Sănătății din Italia:
      http://www.salute.gov.it

      ANEXA II

         Lista de produse și dispoziții menționate la articolul 2 litera (c) punctele (i) și (ii)

                  Descrierea produselor (1)

                  Actele juridice ale Uniunii, inclusiv cerințele pentru tranzit care trebuie să fie aplicate și modelele relevante de certificate sanitar-veterinare care trebuie să fie utilizate

                  Carne

                  Regulamentul (UE) nr. 206/2010 al Comisiei (2), inclusiv modelul de certificat sanitar-veterinar prevăzut în anexa III
                  Regulamentul (CE) nr. 798/2008 al Comisiei (3), inclusiv modelul de certificat sanitar-veterinar prevăzut în anexa XI
                  Regulamentul (CE) nr. 119/2009 al Comisiei (4), inclusiv modelul de certificat sanitar-veterinar prevăzut în anexa III

                  Preparate din carne

                  Decizia 2000/572/CE a Comisiei (5), inclusiv modelul de certificat sanitar-veterinar prevăzut în anexa III

                  Produse din carne

                  Decizia 2007/777/CE a Comisiei (6), inclusiv modelul de certificat sanitar-veterinar prevăzut în anexa IV

                  Lapte și produse lactate

                  Regulamentul (UE) nr. 605/2010 al Comisiei (7), inclusiv modelul de certificat sanitar-veterinar prevăzut în partea 3 din anexa II

                  Produse compuse

                  Regulamentul (UE) nr. 28/2012 al Comisiei (8), inclusiv modelul de certificat sanitar-veterinar prevăzut în anexa II

                  Ouă, produse din ouă

                  Regulamentul (CE) nr. 798/2008, inclusiv modelul de certificat sanitar-veterinar prevăzut în anexa XI

                  Produse pescărești de acvacultură

                  Regulamentul (CE) nr. 2074/2005 al Comisiei (9), inclusiv modelul de certificat sanitar-veterinar prevăzut în apendicele IV din anexa VI

         (1)  Produsele menționate în prima coloană din tabel intră în domeniul de aplicare a actelor corespunzătoare ale Uniunii enumerate în a doua coloană.

         (2)  Regulamentul (UE) nr. 206/2010 al Comisiei din 12 martie 2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară (JO L 73, 20.3.2010, p. 1).

         (3)  Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (JO L 226, 23.8.2008, p. 1).

         (4)  Regulamentul (CE) nr. 119/2009 al Comisiei din 9 februarie 2009 de stabilire a listei țărilor terțe și a părților acestora pentru importul sau tranzitul în Comunitate al cărnii de leporide sălbatice, de anumite mamifere terestre sălbatice și al cărnii de iepuri de crescătorie, precum și cerințele de certificare veterinară (JO L 39, 10.2.2009, p. 12).

         (5)  Decizia 2000/572/CE a Comisiei din 8 septembrie 2000 de stabilire a condițiilor de sănătate animală și publică și de certificare veterinară pentru importurile de preparate din carne din țări terțe în Comunitate (JO L 240, 23.9.2000, p. 19).

         (6)  Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică, precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (JO L 312, 30.11.2007, p. 49).

         (7)  Regulamentul (UE) nr. 605/2010 al Comisiei din 2 iulie 2010 de stabilire a condițiilor de sănătate animală și sănătate publică și de certificare veterinară pentru introducerea în Uniunea Europeană a laptelui crud, a produselor lactate, a colostrului și a produselor pe bază de colostru destinate consumului uman (JO L 175, 10.7.2010, p. 1).

         (8)  Regulamentul (UE) nr. 28/2012 al Comisiei din 11 ianuarie 2012 de stabilire a cerințelor de certificare pentru importul și tranzitul anumitor produse compuse pe teritoriul Uniunii și de modificare a Deciziei 2007/275/CE și a Regulamentului (CE) nr. 1162/2009 (JO L 12, 14.1.2012, p. 1).

         (9)  Regulamentul (CE) nr. 2074/2005 al Comisiei din 5 decembrie 2005 de stabilire a măsurilor de aplicare privind anumite produse reglementate de Regulamentul (CE) nr. 853/2004 al Parlamentului European și al Consiliului și organizarea unor controale oficiale prevăzute de Regulamentele (CE) nr. 854/2004 al Parlamentului European și al Consiliului și (CE) nr. 882/2004 al Parlamentului European și al Consiliului, de derogare de la Regulamentul (CE) nr. 852/2004 al Parlamentului European și al Consiliului și de modificare a Regulamentelor (CE) nr. 853/2004 și (CE) nr. 854/2004 (JO L 338, 22.12.2005, p. 27).

      ANEXA III
      Model de certificat pentru produsele de origine animală sau alimentele care conțin aceste produse destinate expedierii către EXPO Milano 2015

      ANEXA IV

         Datele menționate la articolul 5 litera (e), la articolul 6 litera (d) și la articolul 7 punctul 1

      A.   Datele care trebuie înregistrate la antrepozitele vamale, în conformitate cu articolul 5 litera (e), de responsabilul punctului de control la frontieră

      Următoarele date vor fi înregistrate în conformitate cu articolul 5 litera (e):

                  1.

                  data sosirii la antrepozitul vamal;

                  2.

                  descrierea produselor;

                  3.

                  cantitatea;

                  4.

                  țara terță de origine;

                  5.

                  postul de control la frontieră (PCF) de intrare în Uniunea Europeană;

                  6.

                  numărul documentului sanitar-veterinar comun de intrare (DSVCI) generat de sistemul TRACES și emis la PCF de intrare;

                  7.

                  numărul sigiliului aplicat de către autoritățile de sănătate din țara terță de origine [articolul 2 litera (b)] și raportat în certificatul de sănătate specific care însoțește loturile, astfel cum este prevăzut în anexa III la prezentul regulament;

                  8.

                  numărul documentului de transport vamal sub care loturile sunt transportate de la PCF de intrare la antrepozitul vamal autorizat;

                  9.

                  datele de contact ale persoanei responsabile cu lotul;

                  10.

                  data de ieșire a lotului/a unei părți din lot din antrepozitele vamale autorizate trimise către locul de desfășurare a expoziției EXPO Milano în 2015;

                  11.

                  numărul documentului de transport vamal al lotului/al părții din lot care a fost expediată de la antrepozitele vamale autorizate către locul de desfășurare a expoziției EXPO Milano 2015;

                  12.

                  natura lotului/părții din lot care a fost expediată de la antrepozitele vamale autorizate către locul de desfășurare a expoziției EXPO Milano 2015;

                  13.

                  cantitatea lotului/părții din lot care a fost expediată de la antrepozitele vamale autorizate către locul de desfășurare a expoziției EXPO Milano 2015;

                  14.

                  numărul DSVCI eliberat pentru lotul/partea din lot care a fost expediată de la antrepozitele vamale autorizate către locul de desfășurare a expoziției EXPO Milano 2015.

            B.   Date care trebuie înregistrate la structurile interne ale EXPO Milano 2015 în conformitate cu articolul 6 litera (d) și cu articolul 7 punctul 1

      În conformitate cu articolul 6 litera (d) și cu articolul 7 punctul 1, se înregistrează următoarele date:

                  1.

                  data sosirii la locul de desfășurare a expoziției EXPO Milano 2015;

                  2.

                  descrierea produselor;

                  3.

                  cantitatea;

                  4.

                  țara terță de origine;

                  5.

                  postul de control la frontieră (PCF) de intrare în Uniunea Europeană sau antrepozitele vamale autorizate din care produsele sunt expediate către locul de desfășurare a expoziției EXPO Milano 2015 (dacă este cazul);

                  6.

                  numărul documentului sanitar-veterinar comun de intrare (DSVCI) generat de sistemul TRACES și emis la PCF de intrare sau numărul noului DSVCI emis de antrepozitele vamale autorizate pentru lotul expediat către locul de desfășurare a expoziției EXPO Milano 2015 (dacă este cazul);

                  7.

                  numărul documentului de transport vamal pentru lotul/partea din lot care a fost expediată către locul de desfășurare a expoziției EXPO Milano 2015 de la PCF de intrare sau de la antrepozitele vamale autorizate;

                  8.

                  numărul sigiliului aplicat de autoritățile sanitare și vamale din PCF de intrare sau de către autoritățile sanitare și vamale din PCF competent pentru antrepozitele vamale autorizate (dacă este cazul);

                  9.

                  cantitatea de produse din lot deja utilizată în scopul expoziției EXPO Milano 2015 (și anume, pentru expunere sau degustare la fața locului);

                  10.

                  cantitatea rămasă, care nu a fost încă utilizată.


title: Regulamentul de punere în aplicare (UE) 2015/2328 al Comisiei din 11 decembrie 2015 de stabilire a coeficientului de alocare care urmează să fie aplicat cantităților ce fac obiectul cererilor de licențe de import introduse în perioada 20 noiembrie 2015-30 noiembrie 2015 și de stabilire a cantităților care urmează să fie adăugate la cantitatea fixată pentru subperioada 1 iulie 2016-31 decembrie 2016 în cadrul contingentelor tarifare deschise prin Regulamentul (CE) nr. 2535/2001 în sectorul laptelui și al produselor lactate

text:
               12.12.2015

               RO

               Jurnalul Oficial al Uniunii Europene

               L 328/112

         REGULAMENTUL DE PUNERE ÎN APLICARE (UE) 2015/2328 AL COMISIEI
   din 11 decembrie 2015
   de stabilire a coeficientului de alocare care urmează să fie aplicat cantităților ce fac obiectul cererilor de licențe de import introduse în perioada 20 noiembrie 2015-30 noiembrie 2015 și de stabilire a cantităților care urmează să fie adăugate la cantitatea fixată pentru subperioada 1 iulie 2016-31 decembrie 2016 în cadrul contingentelor tarifare deschise prin Regulamentul (CE) nr. 2535/2001 în sectorul laptelui și al produselor lactate
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 188,
   întrucât:

               (1)

               Regulamentul (CE) nr. 2535/2001 al Comisiei (2) a deschis contingente tarifare anuale pentru importul de produse din sectorul laptelui și al produselor lactate.

               (2)

               Cantitățile care fac obiectul cererilor de licențe de import introduse în perioada 20 noiembrie 2015-30 noiembrie 2015 pentru subperioada 1 ianuarie 2016-30 iunie 2016 sunt, pentru anumite contingente, mai mari decât cantitățile disponibile. Este necesar, prin urmare, să se stabilească în ce măsură se pot elibera licențele de import, stabilindu-se coeficientul de alocare care urmează să fie aplicat cantităților solicitate, calculat în conformitate cu articolul 7 alineatul (2) din Regulamentul (CE) nr. 1301/2006 al Comisiei (3).

               (3)

               Cantitățile care fac obiectul cererilor de licențe de import introduse în perioada 20 noiembrie 2015-30 noiembrie 2015 pentru subperioada 1 ianuarie 2016-30 iunie 2016 sunt, pentru anumite contingente, mai mici decât cantitățile disponibile. Prin urmare, este oportun să se stabilească acele cantități pentru care nu au fost prezentate cereri și ca aceste cantități să fie adăugate la cantitatea fixată pentru subperioada contingentară următoare.

               (4)

               Pentru a se garanta eficacitatea măsurii, este necesar ca prezentul regulament să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   (1)   Cantităților care fac obiectul cererilor de licențe de import introduse în temeiul Regulamentului (CE) nr. 2535/2001 pentru subperioada 1 ianuarie 2016-30 iunie 2016 li se aplică coeficientul de alocare care figurează în anexa la prezentul regulament.
   (2)   Cantitățile pentru care nu au fost prezentate cereri de licențe de import în temeiul Regulamentului (CE) nr. 2535/2001 și care urmează să fie adăugate la subperioada 1 iulie 2016-31 decembrie 2016 figurează în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 decembrie 2015.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  Regulamentul (CE) nr. 2535/2001 al Comisiei din 14 decembrie 2001 de stabilire a normelor de aplicare a Regulamentului (CE) nr. 1255/1999 al Consiliului privind regimul importurilor de lapte și produse lactate și deschiderea unor contingente tarifare (JO L 341, 22.12.2001, p. 29).

      (3)  Regulamentul (CE) nr. 1301/2006 al Comisiei din 31 august 2006 de stabilire a normelor comune pentru administrarea contingentelor tarifare de import pentru produsele agricole gestionate printr-un sistem de licențe de import (JO L 238, 1.9.2006, p. 13).

      ANEXĂ

         I.A

                  Nr. de ordine

                  Coeficient de alocare – cereri introduse pentru subperioada 1.1.2016-30.6.2016
                  (în %)

                  Cantități nesolicitate care urmează să fie adăugate la cantitățile disponibile pentru subperioada 1.7.2016-31.12.2016
                  (în kg)

                  09.4590

                  —

                  —

                  09.4599

                  —

                  —

                  09.4591

                  —

                  —

                  09.4592

                  —

                  —

                  09.4593

                  —

                  —

                  09.4594

                  —

                  —

                  09.4595

                  —

                  —

                  09.4596

                  —

                  —

         I.F

         Produse originare din Elveția

                  Nr. de ordine

                  Coeficient de alocare – cereri introduse pentru subperioada 1.1.2016-30.6.2016
                  (în %)

                  Cantități nesolicitate care urmează să fie adăugate la cantitățile disponibile pentru subperioada 1.7.2016-31.12.2016
                  (în kg)

                  09.4155

                  9,899845

                  —

         I.H

         Produse originare din Norvegia

                  Nr. de ordine

                  Coeficient de alocare – cereri introduse pentru subperioada 1.1.2016-30.6.2016
                  (în %)

                  Cantități nesolicitate care urmează să fie adăugate la cantitățile disponibile pentru subperioada 1.7.2016-31.12.2016
                  (în kg)

                  09.4179

                  —

                  2 575 203

         I.I

         Produse originare din Islanda

                  Nr. de ordine

                  Coeficient de alocare – cereri introduse pentru subperioada 1.1.2016-30.6.2016
                  (în %)

                  Cantități nesolicitate care urmează să fie adăugate la cantitățile disponibile pentru subperioada 1.7.2016-31.12.2016
                  (în kg)

                  09.4205

                  —

                  —

                  09.4206

                  —

                  —

         I.K

         Produse originare din Noua Zeelandă

                  Nr. de ordine

                  Coeficient de alocare – cereri introduse pentru subperioada 1.1.2016-30.6.2016
                  (în %)

                  Cantități nesolicitate care urmează să fie adăugate la cantitățile disponibile pentru subperioada 1.7.2016-31.12.2016
                  (în kg)

                  09.4514

                  —

                  7 000 000

                  09.4515

                  —

                  4 000 000

                  09.4182

                  —

                  16 806 000

                  09.4195

                  —

                  20 540 500

         I.L

         Produse originare din Ucraina

                  Nr. de ordine

                  Coeficient de alocare – cereri introduse pentru subperioada 1.1.2016-30.6.2016
                  (în %)

                  Cantități nesolicitate care urmează să fie adăugate la cantitățile disponibile pentru subperioada 1.7.2016-31.12.2016
                  (în kg)

                  09.4600

                  —

                  4 000 000

                  09.4601

                  —

                  750 000

                  09.4602

                  —

                  750 000


title: Regulamentul de punere în aplicare (UE) 2015/815 al Comisiei din 19 mai 2015 de înregistrare a unei denumiri în Registrul denumirilor de origine protejate și al indicațiilor geografice protejate [Pastel de Chaves (IGP)]

text:
               27.5.2015

               RO

               Jurnalul Oficial al Uniunii Europene

               L 129/9

         REGULAMENTUL DE PUNERE ÎN APLICARE (UE) 2015/815 AL COMISIEI
   din 19 mai 2015
   de înregistrare a unei denumiri în Registrul denumirilor de origine protejate și al indicațiilor geografice protejate [Pastel de Chaves (IGP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Pastel de Chaves”, depusă de Portugalia, a fost publicată în Jurnalul Oficial al Uniunii Europene
                   (2).

               (2)

               Deoarece Comisiei nu d s-a comunicat nicio declarație de opoziție, în conformitate cu articolul 51 din Regulamentul (UE) nr. 1151/2012, denumirea „Pastel de Chaves” trebuie, prin urmare, înregistrată,

         ADOPTĂ PREZENTUL REGULAMENT:
   Articolul 1
   Denumirea „Pastel de Chaves” (IGP) este înregistrată.
   Denumirea menționată la primul paragraf identifică un produs din clasa 2.3. Pâine, produse de patiserie, prăjituri, produse de cofetărie, biscuiți și alte produse de panificație din anexa XI la Regulamentul de punere în aplicare (UE) nr. 668/2014 al Comisiei (3).
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 mai 2015.

            Pentru Comisie,

            pentru președinte

         Phil HOGAN

            Membru al Comisiei

      (1)  JO L 343, 14.12.2012, p. 1.

      (2)  JO C 461, 20.12.2014, p. 46.

      (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) nr. 864/2014 al Comisiei din 7 august 2014 de stabilire a valorilor forfetare de import pentru fixarea prețului de intrare pentru anumite fructe și legume

text:
               8.8.2014

               RO

               Jurnalul Oficial al Uniunii Europene

               L 235/16

         REGULAMENTUL DE PUNERE ÎN APLICARE (UE) NR. 864/2014 AL COMISIEI
   din 7 august 2014
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în sectorul fructelor și legumelor și în sectorul fructelor și legumelor procesate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 august 2014.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 157, 15.6.2011, p. 1.

      ANEXĂ
      Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0707 00 05

                  TR

                  81,4

                  ZZ

                  81,4

                  0709 93 10

                  TR

                  95,4

                  ZZ

                  95,4

                  0805 50 10

                  AR

                  156,6

                  CL

                  186,3

                  TR

                  75,0

                  UY

                  161,6

                  ZA

                  132,7

                  ZZ

                  142,4

                  0806 10 10

                  BR

                  178,3

                  CL

                  187,7

                  EG

                  197,9

                  MA

                  172,3

                  MX

                  247,3

                  TR

                  157,6

                  ZZ

                  190,2

                  0808 10 80

                  AR

                  162,3

                  BR

                  72,9

                  CL

                  122,4

                  CN

                  121,2

                  NZ

                  118,7

                  US

                  156,0

                  ZA

                  101,5

                  ZZ

                  122,1

                  0808 30 90

                  AR

                  199,6

                  CL

                  144,3

                  TR

                  158,2

                  ZA

                  102,2

                  ZZ

                  151,1

                  0809 29 00

                  CA

                  324,1

                  CH

                  388,4

                  TR

                  376,1

                  US

                  324,1

                  ZZ

                  353,2

                  0809 30

                  MK

                  62,6

                  TR

                  137,7

                  ZZ

                  100,2

                  0809 40 05

                  BA

                  47,9

                  MK

                  49,3

                  TR

                  127,6

                  ZA

                  206,8

                  ZZ

                  107,9

         (1)  Nomenclatura țărilor stabilită prin Regulamentul (CE) nr. 1833/2006 al Comisiei (JO L 354, 14.12.2006, p. 19). Codul „ZZ” desemnează „alte origini”.


title: Regulamentul de punere în aplicare (UE) nr. 971/2014 al Comisiei din 12 septembrie 2014 de stabilire a valorilor forfetare de import pentru fixarea prețului de intrare pentru anumite fructe și legume

text:
               13.9.2014

               RO

               Jurnalul Oficial al Uniunii Europene

               L 272/15

         REGULAMENTUL DE PUNERE ÎN APLICARE (UE) NR. 971/2014 AL COMISIEI
   din 12 septembrie 2014
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în sectorul fructelor și legumelor și în sectorul fructelor și legumelor procesate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 septembrie 2014.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 157, 15.6.2011, p. 1.

      ANEXĂ
      Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  MK

                  62,5

                  TR

                  65,0

                  ZZ

                  63,8

                  0707 00 05

                  TR

                  123,9

                  ZZ

                  123,9

                  0709 93 10

                  TR

                  131,2

                  ZZ

                  131,2

                  0805 50 10

                  AR

                  173,7

                  CL

                  171,3

                  UY

                  144,8

                  ZA

                  169,4

                  ZZ

                  164,8

                  0806 10 10

                  BR

                  167,3

                  EG

                  159,7

                  MA

                  157,9

                  MK

                  16,0

                  TR

                  125,7

                  ZZ

                  125,3

                  0808 10 80

                  BA

                  50,7

                  BR

                  64,6

                  CL

                  81,4

                  NZ

                  111,4

                  ZA

                  98,3

                  ZZ

                  81,3

                  0808 30 90

                  CN

                  102,4

                  TR

                  132,8

                  XS

                  50,3

                  ZA

                  120,5

                  ZZ

                  101,5

                  0809 30

                  TR

                  128,3

                  ZZ

                  128,3

                  0809 40 05

                  MK

                  39,2

                  ZZ

                  39,2

         (1)  Nomenclatura țărilor stabilită prin Regulamentul (CE) nr. 1833/2006 al Comisiei (JO L 354, 14.12.2006, p. 19). Codul „ZZ” desemnează „alte origini”.


title: Regulamentul de punere în aplicare (UE) 2016/138 al Comisiei din 2 februarie 2016 privind neaprobarea substanței active 3-decen-2-onă, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (Text cu relevanță pentru SEE)

text:
               3.2.2016

               RO

               Jurnalul Oficial al Uniunii Europene

               L 27/5

         REGULAMENTUL DE PUNERE ÎN APLICARE (UE) 2016/138 AL COMISIEI
   din 2 februarie 2016
   privind neaprobarea substanței active 3-decen-2-onă, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 13 alineatul (2),
   întrucât:

               (1)

               În conformitate cu articolul 7 alineatul (1) din Regulamentul (CE) nr. 1107/2009, la 14 septembrie 2011, Țările de Jos au primit o cerere din partea AMVAC C.V (în prezent AMVAC Netherlands B.V) pentru aprobarea substanței active 3-decen-2-onă.

               (2)

               În conformitate cu articolul 9 alineatul (3) din regulamentul menționat, statul membru raportor a notificat solicitantul, celelalte state membre, Comisia și Autoritatea Europeană pentru Siguranța Alimentară (denumită în continuare „autoritatea”) cu privire la admisibilitatea cererii la 13 aprilie 2012.

               (3)

               Pentru substanța activă respectivă, au fost evaluate efectele asupra sănătății oamenilor și a animalelor și asupra mediului, în conformitate cu articolul 11 alineatele (2) și (3) din regulamentul menționat, pentru utilizările propuse de solicitant. Statul membru raportor a prezentat Comisiei și autorității proiectul de raport de evaluare la data de 26 noiembrie 2013.

               (4)

               Autoritatea a respectat articolul 12 alineatul (1) din Regulamentul (CE) nr. 1107/2009. În conformitate cu articolul 12 alineatul (3) din regulamentul menționat, autoritatea a cerut solicitantului să furnizeze informații suplimentare statelor membre, Comisiei și autorității. Evaluarea informațiilor suplimentare de către statul membru raportor a fost transmisă autorității sub forma unui proiect de raport de evaluare actualizat.

               (5)

               Proiectul de raport de evaluare a fost examinat de către statele membre și de către autoritate. Autoritatea a prezentat Comisiei concluzia sa privind evaluarea riscurilor prezentate de substanța activă 3-decen-2-onă (2) la 3 decembrie 2014. Autoritatea a concluzionat că prezența unor rezultate pozitive privind genotoxicitatea și pachetul de date toxicologice limitat a împiedicat stabilirea unor valori toxicologice de referință finale și, prin urmare, evaluarea riscurilor pentru operatori, lucrători, trecători, rezidenți și consumatori nu a putut fi finalizată. Aceasta a concluzionat, de asemenea, că evaluarea cererii privind LMR care solicita scutirea substanței 3-decen-2-onă de la stabilirea LMR nu a putut fi finalizată, deoarece informațiile disponibile sunt insuficiente pentru a concluziona dacă utilizarea 3-decen-2-onei ca substanță activă în produsele de protecție a plantelor nu va avea efecte nocive imediate sau întârziate asupra sănătății umane, inclusiv a grupurilor vulnerabile, prin aport alimentar.

               (6)

               Comisia a invitat solicitantul să își prezinte observațiile privind concluzia autorității și, în conformitate cu articolul 13 alineatul (1) din Regulamentul (CE) nr. 1107/2009, privind proiectul de raport de reexaminare. Solicitantul și-a prezentat observațiile, acestea fiind examinate cu atenție.

               (7)

               Cu toate acestea, în pofida argumentelor prezentate de solicitant, aspectele problematice menționate în considerentul 5 nu au putut fi eliminate.

               (8)

               În consecință, nu s-a demonstrat că poate fi de așteptat ca, în cazul uneia sau al mai multor utilizări reprezentative ale cel puțin unui produs de protecție a plantelor care conține 3-decen-2-onă, să fie îndeplinite criteriile de aprobare prevăzute la articolul 4 din Regulamentul (CE) nr. 1107/2009. Prin urmare, substanța activă 3-decen-2-onă nu ar trebui aprobată, în conformitate cu articolul 13 alineatul (2) din Regulamentul (CE) nr. 1107/2009.

               (9)

               Prezentul regulament nu exclude posibilitatea prezentării unei noi cereri pentru 3-decen-2-onă, în temeiul articolului 7 din Regulamentul (CE) nr. 1107/2009.

               (10)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Neaprobarea substanței active
   Substanța activă 3-decen-2-onă nu se aprobă.
   Articolul 2
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 februarie 2016.

            Pentru Comisie

            Președintele

         Jean-Claude JUNCKER

      (1)  JO L 309, 24.11.2009, p. 1.

      (2)  EFSA Journal 2015;13(1):3932, disponibil online la adresa: www.efsa.europa.eu/efsajournal


title: Regulamentul de punere în aplicare (UE) nr. 511/2012 al Comisiei din 15 iunie 2012 privind notificările referitoare la organizațiile de producători și organizațiile interprofesionale, precum și la negocierile și relațiile contractuale, prevăzute în Regulamentul (CE) nr. 1234/2007 pentru sectorul laptelui și al produselor lactate

text:
               16.6.2012

               RO

               Jurnalul Oficial al Uniunii Europene

               L 156/39

         REGULAMENTUL DE PUNERE ÎN APLICARE (UE) NR. 511/2012 AL COMISIEI
   din 15 iunie 2012
   privind notificările referitoare la organizațiile de producători și organizațiile interprofesionale, precum și la negocierile și relațiile contractuale, prevăzute în Regulamentul (CE) nr. 1234/2007 pentru sectorul laptelui și al produselor lactate
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 126e alineatul (2) literele (b) și (c) și articolul 185f alineatul (6),
   întrucât:

               (1)

               Partea II titlul II capitolul II secțiunea IIA din Regulamentul (CE) nr. 1234/2007, introdusă prin Regulamentul (UE) nr. 261/2012 al Parlamentului European și al Consiliului (2), cuprinde norme privind organizațiile de producători și organizațiile interprofesionale din sectorul laptelui și al produselor lactate.

               (2)

               Articolele 126a și 126b din Regulamentul (CE) nr. 1234/2007 stabilesc norme privind recunoașterea organizațiilor de producători și a asociațiilor acestora, precum și a organizațiilor interprofesionale. În conformitate cu aceste articole, statele membre trebuie să transmită Comisiei notificări cu privire la deciziile de acordare, respingere sau retragere a recunoașterii. Pentru pregătirea rapoartelor către Consiliu și Parlamentul European, în conformitate cu articolul 184 alineatul (9) din Regulamentul (CE) nr. 1234/2007, sunt necesare informații privind numărul de entități recunoscute, privind dimensiunea lor din punctul de vedere al volumelor de lapte crud produse de către producătorii membri și, dacă este cazul, privind motivele pentru respingerea sau retragerea recunoașterii.

               (3)

               Articolul 126c din Regulamentul (CE) nr. 1234/2007 stabilește norme privind negocierile contractelor pentru livrarea de lapte crud. În temeiul articolului respectiv, notificările trebuie efectuate de către organizațiile de producători și de către statele membre.

               (4)

               Articolul 126d din Regulamentul (CE) nr. 1234/2007 prevede că statele membre trebuie să notifice Comisiei normele pe care le-au adoptat pentru reglementarea ofertei de brânzeturi cu denumire de origine protejată sau indicație geografică protejată.

               (5)

               În temeiul articolului 185f din Regulamentul (CE) nr. 1234/2007, statele membre care decid că orice livrare de lapte crud pe teritoriul lor, efectuată de un agricultor către un prelucrător de lapte crud, trebuie să facă obiectul unui contract scris între părți și/sau decid că primii cumpărători trebuie să facă o ofertă scrisă pentru un contract de livrare a laptelui crud de către agricultori trebuie să notifice Comisia în legătură cu normele pe care le-au adoptat cu privire la relațiile contractuale.

               (6)

               Este necesar să se stabilească norme uniforme privind conținutul acestor notificări și data până la care trebuie prezentate notificările.

               (7)

               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,

         ADOPTĂ PREZENTUL REGULAMENT:
   Articolul 1
   1.   Până cel târziu la data de 31 martie a fiecărui an, în ceea ce privește deciziile luate în cursul anului calendaristic precedent, statele membre notifică Comisiei, în conformitate cu articolul 126a alineatul (4) litera (d) și articolul 126b alineatul (3) litera (e) din Regulamentul (CE) nr. 1234/2007, următoarele:

               (a)

               numărul de organizații de producători, de asociații ale organizațiilor de producători recunoscute, denumite în continuare „asociații”, și de organizații interprofesionale cărora le-au acordat recunoașterea, și, acolo unde este cazul, volumele comercializabile de lapte crud produse anual de către organizațiile de producători și de către asociații;

               (b)

               numărul cererilor de recunoaștere depuse de organizațiile de producători, de asociații și de organizațiile interprofesionale pe care le-au respins și un rezumat al motivelor pentru această respingere;

               (c)

               numărul organizațiilor de producători recunoscute, al asociațiilor și al organizațiilor interprofesionale cărora le-au retras recunoașterea și un rezumat al motivelor pentru această retragere.

         2.   În cazul în care o notificare menționată la alineatul (1) litera (a) vizează o organizație de producători sau o asociație transnațională, notificarea indică, după caz, volumele comercializabile de lapte crud produse anual de către membri, per stat membru.
   Articolul 2
   1.   Notificările privind volumele de lapte crud care fac obiectul negocierilor contractuale menționate la articolul 126c alineatul (2) litera (f) din Regulamentul (CE) nr. 1234/2007 se transmit autorităților competente ale statului membru sau ale statelor membre

               (a)

               în care se obține producția de lapte crud și

               (b)

               în care are loc livrarea către un prelucrător sau colector (dacă cele două locații diferă).

         2.   Notificarea menționată la alineatul (1) se efectuează înainte de începerea negocierilor și indică volumul de producție estimat de organizația de producători sau de asociație care trebuie să facă obiectul negocierii și perioada de timp preconizată pentru livrarea volumului de lapte crud.
   3.   Pe lângă notificarea menționată la alineatul (1), fiecare organizație de producători sau asociație notifică, până la data de 31 ianuarie a fiecărui an, volumul de lapte crud, precizat per stat membru de producție, care a fost efectiv livrat în cadrul contractelor negociate de către organizația de producători în cursul anului calendaristic precedent.
   Articolul 3
   1.   Până cel târziu la data de 15 martie a fiecărui an, statele membre notifică Comisiei, în conformitate cu articolul 126c alineatul (8) din Regulamentul (CE) nr. 1234/2007, următoarele:

               (a)

               volumul total de lapte crud, precizat per stat membru de producție, livrat pe teritoriile lor în cadrul contractelor negociate de către organizații de producători recunoscute și asociații în conformitate cu articolul 126c alineatul (2) litera (f) din Regulamentul (CE) nr. 1234/2007 în cursul anului calendaristic precedent, astfel cum a fost notificat autorităților competente în temeiul articolului 2 alineatul (3) din prezentul regulament;

               (b)

               numărul de cazuri în care autoritățile naționale responsabile cu concurența au decis că o anumită negociere trebuie să fie redeschisă sau să nu fie autorizată, în conformitate cu articolului 126c alineatul (6) din Regulamentul (CE) nr. 1234/2007, precum și un scurt rezumat al acestor decizii.

         2.   În cazul în care notificările primite în temeiul articolului 2 alineatul (1) din prezentul regulament se referă la negocieri care vizează mai mult de un stat membru, statele membre înaintează de îndată Comisiei, în sensul articolului 126c alineatul (6) al doilea paragraf din Regulamentul (CE) nr. 1234/2007, informațiile care îi sunt necesare acesteia pentru a evalua dacă concurența este exclusă sau dacă IMM-urile prelucrătoare de lapte crud sunt grav afectate.
   Articolul 4
   1.   Notificările în temeiul articolului 126d alineatul (7) din Regulamentul (CE) nr. 1234/2007 conțin normele adoptate de către statele membre pentru reglementarea ofertei de brânzeturi cu denumire de origine protejată sau indicație geografică protejată, precum și o notă de sinteză care indică:

               (a)

               denumirea brânzei;

               (b)

               numele și tipul organizației care solicită reglementarea ofertei;

               (c)

               mijloacele alese pentru reglementarea ofertei;

               (d)

               data intrării în vigoare a normelor;

               (e)

               perioada de timp în care se aplică normele.

         2.   Statele membre informează Comisia atunci când abrogă norme înainte de încheierea perioadei menționate la alineatul (1) litera (e).
   Articolul 5
   Notificările menționate la articolul 185f alineatul (5) din Regulamentul (CE) nr. 1234/2007 conțin normele adoptate de către statele membre în ceea ce privește contractele menționate la articolul 185f alineatul (1) din regulamentul în cauză, precum și o notă de sinteză care indică:

               (a)

               dacă statul membru a decis că livrările de lapte crud efectuate de un agricultor către un prelucrător trebuie să facă obiectul unui contract scris între părți și, în caz afirmativ, care etapă sau etape ale livrării trebuie să facă obiectul acestor contracte, dacă livrarea se face prin intermediul unuia sau al mai multor colectori, și, dacă este cazul, durata minimă a contractelor scrise;

               (b)

               dacă statul membru a decis că primul cumpărător al laptelui crud trebuie să facă o ofertă scrisă pentru un contract agricultorului, și, dacă este cazul, durata minimă a contractului care trebuie să fie inclusă în ofertă.

         Articolul 6
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 15 iunie 2012.

            Pentru Comisie

            Președintele

         José Manuel BARROSO

      (1)  JO L 299, 16.11.2007, p. 1.

      (2)  JO L 94, 30.3.2012, p. 38.